בס"ד , אייר תשפ"ה , פרשות אחרי – קדושים

להורים ולבנים היקרים מאוד

שלום רב.

**ערב מגמות – כיתות ט'** . ביום שלישי נערך ערב מגמות להורי ובני כיתות ט' . יישר כוח על ההשתתפות היפה בערב זה. **ומה קורה בהמשך ?? במהלך השבועיים נקיים יום מיוחד להצגת המגמות** . כל תלמיד יוכל להיכנס לשני שיעורים קצרים במגמות שהוא מתעניין. לקראת סוף החודש נשלח קישור שבו כל תלמיד יבחר את המגמה שבה הוא רוצה ללמוד בשנים הבאות.

**ערב שורשים – כיתות ז' .** לפני מספר דקות נכנסתי הביתה לאחר ערב חוויתי מאוד עם בני כיתות ז', ההורים , הסבתות והסבים. היה ערב מרגש מאוד . בחלק הראשון של הערב הרב ספי וייל הציג מספר דוגמאות מעבודות השורשים שעשו בני ז', הדוגמאות הוצגו דרך סירטונים , סיפורים אישיים , שירים ועוד. ב"ה הגיעו מאות סבתות, סבים והורים. הרב ספי סיפר על שיעור אהבת-הארץ בכיתות ז' , על עבודות השורשים ועוד. **תודה רבה לרב ספי על הכנת ערב מושקע זה, על הערבת הערב בצורה מרשימה. הרכב כיתות ז' שרו וניגנו מס' שירים שקשורים להיסטוריה של עם ישראל.**

**ביום שלישי הקרוב, ט"ו אייר 13/5 תתקיים אסיפת הורים  לכיתות ז'-י'.**אסיפת ההורים חשובה מאוד להורים כדי להכיר מקרוב את התקדמותו של הבן בערכים, בלימודים ועוד. נשלחה לכל ההורים הודעה באפליקציית  "**פגישונים"** המאפשרת בחירת מועד לפגישה עם המחנך. **החל ממחר** ניתן להירשם  לאספה.  חלק מההורים קיבלו גם הודעה על  זימון לפגישה עם מורה מקצועי. המורים המקצועיים יתחילו לקבל החל מהשעה 18:00. הורה שמשבץ את עצמו מוקדם יותר לפגישה עם המחנך  צריך להביא עובדה זו בחשבון.

**הצגת תוכנית מכון לב להורי ובני כיתות ח' המעוניינים לשמוע על התוכנית.** השנה ב"ה לומדים 20 תלמידים בתוכנית החדשה שפתחנו בתחילת השנה עם מכון לב – לימודי תואר ראשון במדעי המחשב. אנחנו נציג את התוכנית הייחודית יחד עם הרקטור של מכון לב ד"ר דני בוכניק. הכינוס יתקיים ביום שלישי הקרוב ט"ו אייר 13/5 בשעה 17.00 בישיבה. לאחר הצגת התוכנית ההורים יעברו לאסיפת ההורים הפרטנית .

**ל"ג בעומר .** ל"ג בעומר יחול השנה ביום שישי הבא. **סיום הלימודים ביום חמישי בשעה 14:30.**

**ועתה לפרשות השבוע – אחרי מות - קדושים**

**קדושים תהיו......**

נאמר בתחילת הפרשה **- "דַּבֵּר אֶל כָּל עֲדַת בְּנֵי יִשְׂרָאֵל וְאָמַרְתָּ אֲלֵהֶם קְדשִׁים תִּהְיוּ כִּי קָדוֹשׁ אֲנִי ה' אֱלֹקֵיכֶם"** (ויקרא יט, ב). יכול כמוני? ת"ל "כי קדוש אני, קדושתי למעלה מקדושתכם. (ויק"ר כד, ב)

ובתורת כהנים (מדרש הלכה) כתוב: **"קדושים תהיו – פרושים תהיו".**

מבאר **הרמב"ן** בפסוק זה שכוונת התורה היא שיהיה אדם מתרחק מתענוגות העוה"ז אע"פ שמדין תורה הם מותרים, ואל לו לאדם להיות "נבל ברשות התורה". שיכול אדם להיות שקוע כל ימיו בתענוגות העולם הזה במה שאין איסור מצד התורה, וע"ז אומרת התורה: "קדושים תהיו - פרושים תהיו".

תענוגות העולם מתייחסים לאכילה , לבילויים מותרים ולעוד תענוגות שאינם אסורים מדין תורה, אך עלינו לדעת שגם בדברים המותרים צריך לשים גבולות. אדם צריך לנהוג כבן-תורה (אמירה ידועה בישיבה), ולבן כזה צריך שיהיו גבולות. והנה ע"פ הסבר זה דברי המשך המדרש תמוהים: **"יכול כמוני? ת"ל 'כי קדוש אני' – קדושתי למעלה מקדושתכם"**.

מה שייכת פרישות אצל ה' יתב' ?? ומה פירוש "קדושתי למעלה מקדושתכם" – מה שייך אצל ה' עניין זה של להתרחק מן המותרות ??

**הרב ר' שמעון שקופ** שהיה ראש ישיבה בעיר גרודנה (חי במאה ה-19) בהקדמתו לספרו "שערי יושר" כותב דברים נפלאים על מושג הקדושה. (בע"ה אביא את דברי ר' שמעון שקופ בשיעור ביום ראשון לתלמידים) . ר' שמעון שקופ כותב - שנראה לו שבמצווה זו של "קודשים תהיו" **כלול כל יסוד ושורש מגמת תכלית חיינו.**

**ציטוט דבריו : "מצות "קדושים תהיו" פירושה שאדם צריך להקדיש את כל מעשיו לטובת הכלל, וכל פעולה שאדם עושה צריך הוא לחשוב כיצד זה מטיב עם הכלל. וגם כאשר אדם פועל להנאת עצמו כדי להבריא את גופו ונפשו, צריכים הדברים להיות במטרה שיטיב גם לאחרים. בזה אנו דומים להקב"ה, שכל מה שברא הקב"ה את העולם היה כדי להטיב עם הברואים, וכל קיום העולם בכל רגע ורגע הוא כדי להטיב עם ברואיו. וא"כ גם אנו צריכים להקדיש את עצמנו לטובת הכלל ולא לטובת עצמנו – זהו "כִּי קָדוֹשׁ אֲנִי ה'".**

אך אומר המדרש: **"יכול כמוני? ת"ל כי קדוש אני ה'".**

וודאי שאין אדם יכול להדמות לקב"ה בזה, ולדאוג רק לאחרים ולא תהיה לו שום שאיפה לדאוג לעצמו. לכן אומרים חז"ל שקדושת הבורא למעלה מקדושתנו, שהבורא כל מטרתו לדאוג לנבראים, אך אדם צריך להקדים את טובת עצמו לפני טובת הכלל, כפי שאמר ר"ע: "חייך קודמים לחיי חברך" (ב"מ עב. נדרים פ:).

ואין סתירה בין הדברים, כי מצד א': "אם אין אני לי מי לי", ומצד שני: "וכשאני לעצמי מה אני" (אבות א, יד). פירושו, שאדם צריך לדאוג לעצמו תחילה, אך לראות את עצמו כחלק בלתי נפרד מן הכלל, כי עם ישראל הם נשמה אחת בגופים מחולקים, וכאשר אדם דואג לעצמו בעצם זוהי דאגה לכלל כולו. זהו מושג הקדושה שהתורה מצווה – "קדושים תהיו", שכל מעשנו יהיו מוקדשים לטובת הכלל ולא להנאת עצמנו.

**יסוד זה חשוב להיאמר דווקא בימים אלו - בימי הספירה** . בימים אלו אנו אבלים על **"עשרים וארבעה אלף תלמידים של רבי עקיבא שמתו מפסח ועד עצרת משום שלא נהגו כבוד זה לזה, והיה העולם שמם"** (יבמות ס"ב:)

מדרש רבה מוסיף: **"שהייתה עיניהם צרה אלו באלו".** כאן הייתה פגיעה חמורה בנושא הקדושה, כל אחד דאג לעצמו ולא רצה לתרום לטובת הכלל. דווקא תלמידיו של רבי עקיבא שאמר "ואהבת לרעך כמוך – זה כלל גדול בתורה" לא הבינו , שיסוד התורה בנוי על אהבת הזולת שהיא תכלית חיינו.

דווקא בימים אלה שבין פסח לעצרת ימים שהם הכנה לקבלת התורה בחג השבועות , עלינו להתחזק בנושא המידות ואהבת הזולת, ולעשות כל שביכולתנו כדי להטיב עם הכלל, ליצור אחדות בעם, ולהסיר את כל המחלוקות שבינינו, כדי שיקוים בנו "וַיִּחַן שָׁם יִשְׂרָאֵל נֶגֶד הָהָר" (שמות יט, ב) – כאיש אחד בלב אחד (רש"י שם), ומתוך כך נגיע לקבלת התורה מתוך קדושה.

**ומה אנו בניי היקרים , צריכים ללמוד מכך ??**

חשוב שנלמד ונפנים את דברי ר"ש שקופ , נדאג לעצמנו **אך עם הסתכלות כללית- על עם ישראל**, על החברים שלנו, ותמיד צריכים לראות את עצמנו כחלק מהעם, לא לשים את עצמנו במרכז ובמיוחד בתקופה שאנו נמצאים בה עתה . בימים אלו יש גיוס גדול של אנשי מילואים, ניתן לעזור למשפחות ולילדים שהאבות יצאו למילואים, למשפחות פצועי צה"ל ומה שניתן לעשות למען החטופים. אני בטוח שאם כל אחד מאיתנו יפעל כדי לחזק נקודה זו אצלו, החברה בישיבה שלנו ובעם ישראל כולו תהיה חברה הרבה יותר בריאה ושמחה.

שבת שלום ומבורך ובשורות טובות לכולנו

אוהבכם ומוקירכם

שרגא פרוכטר – ראש הישיבה